<classify> Yanga itashuka dimbani kesho kwenye Uwanja wa Taifa, Dar es Salaam kuwakaribisha Zanaco ya Zambia katika mchezo wa raundi ya kwanza na Azam ikitarajiwa kucheza keshokutwa kwenye uwanja wa Azam Complex kuwakaribisha Mbabane Swallows ya Swaziland.Akizungumza na waandishi wa habari jana Dar es Salaam Kocha Msaidizi wa Yanga, Juma Mwambusi alisema hawaifahamu vizuri Zanaco lakini watatumia mbinu ya kuwabana ili wasithubutu kupata hata bao moja la ugenini.Hatuifahamu vizuri Zanaco lakini kupitia kwa Kocha wetu Mkuu, George Lwandamina ambaye anaifahamu tuna imani mambo yatakwenda vizuri, kikubwa tunajipanga kuwakabili wasipenyeze hata goli moja kwetu, alisema.Mwambusi ameutabiri mchezo huo kuwa utakuwa mgumu kwa sababu ni hatua ya mtoano na kwamba kikubwa kwao ni kujipanga kwa mapambano ili kupata ushindi.Alisema katika mchezo huo huenda akawakosa wachezaji wake tegemeo Donald Ngoma na Amis Tambwe, kwani licha ya kuanza mazoezi na wenzao wana asilimia 5050 ya kucheza au kutocheza, itategemeana baada ya mazoezi ya siku mbili.Akizungumzia mechi hiyo, Katibu Mkuu wa Yanga Charles Mkwasa alisema waamuzi wanatoka Djibout na wanatarajiwa kuwasili leo. Pia, alisema maandalizi yote kiusalama yamekamilika na kuhimiza wapenzi na mashabiki wa Yanga kujitokeza kwa wingi uwanjani kuiunga mkono iweze kufanya vizuri.Kuhusu kukosekana kwa Haruna Niyonzima alisema mchezaji huyo wa Rwanda aliomba ruhusa kwenda kushughulikia hati yake ya kusafiria ambayo imekwisha muda wake.Kwa upande wa Azam FC, Kocha Msaidizi Idd Cheche aliliambia gazeti hili kuwa tayari wanaifahamu Mbabane kwa kuifuatilia michezo yake hivyo, wanajua namna ya kukabiliana nao.Alisema kikosi chake kiko vizuri kimejipanga kwa maandalizi ya mchezo huo na kwamba majeruhi John Bocco ameanza mazoezi mepesi kuna uwezekano wa kucheza au kutocheza.Msemaji wa timu hiyo Jaffar Idd alihimiza mashabiki wa soka kujitokeza kwa wingi kwenye mechi hiyo itakayochezwa saa moja jioni na kwamba tiketi zitakuwa zikiuzwa kwa mfumo wa elektroniki.  <topic>: MICHEZO 